《屈翁山见过二首 其二》
清代·陈恭尹

酒浊不可饮，弦悲难重陈。平生废蓼莪，念子有老亲。

虽无爵与禄，色养逾八珍。胡风自西来，四海同其尘。

枭獍言大孝，乌哺为不仁。勉哉反古道，独立如披榛。

葵花虽不实，犹能安其根。君子垂令名，所以扬二人。

作者简介：陈恭尹（1631 ～1700），字元孝，初号半峰，晚号独漉子，又号罗浮布衣，汉族，广东顺德县（今佛山顺德区）龙山乡人。著名抗清志士陈邦彦之子。清初诗人，与屈大均、梁佩兰同称岭南三大家。又工书法，时称清初广东第一隶书高手。有《独漉堂全集》，诗文各15卷，词1卷。